

**โรงพยาบาลโรคผิวหนังเขตร้อนภาคใต้ จังหวัดตรัง กรมการแพทย์**

**ได้รับอนุมัติการรับรองการพัฒนาคุณภาพสถานพยาบาลเฉพาะโรคหรือเฉพาะระบบ:
การดูแลรักษาผู้ป่วยโรคสะเก็ดเงิน ตามมาตรฐานเฉพาะโรคหรือเฉพาะระบบ แห่งแรกของประเทศไทย**

 **นายแพทย์ณัฐพงศ์ วงศ์วิวัฒน์ รองอธิบดีกรมการแพทย์** เปิดเผยว่า โรคสะเก็ดเงินเป็นโรคผิวหนังชนิดเรื้อรัง ไม่ทำให้ผู้ป่วยมีอันตรายถึงขั้นเสียชีวิต เป็นโรคผิวหนังที่ไม่ติดต่อ ยังไม่สามารถรักษาให้หายขาดได้ แต่สามารถควบคุมโรคให้สงบลงได้ เกิดจากความผิดปกติของระบบภูมิคุ้มกันของร่างกาย ไปกระตุ้นผิวหนังให้ผลัดเซลล์เร็วขึ้น และที่เรียกว่าสะเก็ดเงินเป็นเพราะผื่นนูนหนา มีสะเก็ดลอกสีขาวจำนวนมาก เป็นได้ที่ผิวหนัง ลำตัว หนังศีรษะ ฝ่ามือ ฝ่าเท้า เล็บ และอวัยวะเพศ โดยผื่นส่วนใหญ่มักเป็นในบริเวณที่คนทั่วไปสังเกตได้ชัด ซึ่งสังคมยังไม่เข้าใจ มีผลต่อภาพลักษณ์ทำให้ตั้งข้อรังเกียจ ส่งผลให้ผู้ป่วยเกิดความไม่มั่นใจ ไม่กล้าสู้หน้าผู้คนในสังคม ปัจจุบันมีจำนวนผู้ป่วยที่เป็นโรคสะเก็ดเงินประมาณ 2% ของประชากร หรือ 4-8 แสนคนทั่วประเทศ และสามารถเป็นได้ทุกเชื้อชาติ ไม่เลือกเพศ อายุ เมื่อมีปัญหาสุขภาพ โรคประจำตัว อายุมากขึ้น อ้วนมีพุง สิ่งแวดล้อมมากระตุ้น และความเครียดจะมีโอกาสเป็นโรคนี้มากขึ้น

**นายแพทย์วรพล เวชชาภินันท์ ผู้อำนวยการโรงพยาบาลโรคผิวหนังเขตร้อนภาคใต้ จังหวัดตรัง** กล่าวเพิ่มเติมว่า โรงพยาบาลโรคผิวหนังเขตร้อนภาคใต้ จังหวัดตรัง เป็นหน่วยงานหลักของกรมการแพทย์ ในการดูแลปัญหาสุขภาพโรคผิวหนังของประชาชนในเขตพื้นที่ 14 จังหวัดภาคใต้ มีบริการดูแลรักษาผู้ป่วยโรคสะเก็ดเงินอย่างครบวงจร ในผู้ป่วยสะเก็ดที่มีอาการไม่มาก การรักษาที่เหมาะสม คือการทายาเฉพาะที่ที่ผิวหนัง หรือการฉายแสงเฉพาะรอยโรค ส่วนผู้ป่วยที่มีอาการมากจำเป็นต้องรักษาด้วยยารับประทานที่ออกฤทธิ์กดภูมิคุ้มกัน การฉายแสงอาทิตย์เทียม สามารถใช้สิทธิประกันสุขภาพทั่วหน้า สิทธิประกันสังคม และสิทธิข้าราชการได้ แต่มีผู้ป่วยจำนวนหนึ่งที่ไม่ตอบสนองต่อการรักษาข้างต้นจำเป็นต้องรักษาด้วยยาฉีดชีวโมเลกุลซึ่งมีประสิทธิภาพสูง มีความปลอดภัย แต่มีราคาแพง ไม่สามารถเบิกได้ ผู้ป่วยต้องชำระเงินเอง ทำให้มีปัญหาในการเข้าถึงยา ผู้ป่วยสามารถกลับไปใช้ชีวิตประจำวันได้เป็นปกติเหมือนคนทั่วไป โดยผู้ป่วยยังต้องทายาเป็นครั้งคราว หรือรับประทานยา ภายใต้การดูแลของแพทย์ผู้เชี่ยวชาญเหมือนการรักษาโรคทั่วไป
 เมื่อวันที่ 25 เมษายน 2567 โรงพยาบาลโรคผิวหนังเขตร้อนภาคใต้ จังหวัดตรัง ได้ขอเข้าสู่กระบวนการรับรองการพัฒนาคุณภาพสถานพยาบาลเฉพาะโรคหรือเฉพาะระบบ: การดูแลรักษาผู้ป่วยโรคสะเก็ดเงิน เพื่อการพัฒนาองค์ความรู้ ความเชี่ยวชาญพิเศษ และระบบริการสู่ความเป็นเลิศ (Clinical Excellence) ในการดูแลรักษาผู้ป่วยโรคสะเก็ดเงินอย่างมีคุณภาพ และมาตรฐาน ส่งผลให้คุณภาพชีวิตดีขึ้น และโรงพยาบาล ฯ ได้รับ***การรับรองการพัฒนาคุณภาพสถานพยาบาลเฉพาะโรคหรือเฉพาะระบบ: การดูแลรักษาผู้ป่วยโรคสะเก็ดเงิน ตามมาตรฐานเฉพาะโรคหรือเฉพาะระบบ เป็นแห่งแรกของประเทศไทย*** (ระยะเวลา 3 ปี) ตั้งแต่วันที่ 7 มิถุนายน 2567 ถึง 6 มิถุนายน 2570

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #โรงพยาบาลโรคผิวหนังเขตร้อนภาคใต้จังหวัดตรัง #TrangSkin - ขอขอบคุณ – 5 สิงหาคม 2567